钦定古今图书集成/明伦汇编/官常典/第744卷 > 马足轻 许煇 刘君培 马山 李登英
## 钦定古今图书集成/明伦汇编/官常典/第744卷 > 马足轻 许煇 刘君培 马山 李登英

裴君合

按《明外史李中正传》：“崇祯六年冬，贼入河南，屡陷名
城，杀将吏无算，乡官举贡多被难。其宜阳马足轻、灵
宝许煇、新安刘君培、马山李登英、偃师裴君合，以布
衣抗节显者。足轻性孝友，弟惑妇言，迫分产，乃取田
硗薄者自予。万历末，岁大凶，出粟六百石以赈，焚券
千馀。崇祯六年冬，流贼渡河而南，挈家避之石龙崖”，
三女皆殊色，虑贼污，悉投崖死。足轻被执，厉声大骂。
贼怒，并其三子杀之，其家众皆遇害，惟存次子骏一
人。后登乡荐，煇为县中阴阳官。是冬为贼所掠，大骂
见杀。君培有义行，携子及从孙避难，道遇贼，欲杀其
孙。君培曰：“我尚有男，此子乃遗孤，幸舍之而杀我。”贼
如其言，二子获免。山性刚直，土寇于大中陷新安，获
山使负米，叱曰：“我良民，肯为贼负米邪？”大骂而死。登
英遇城破，慷慨就义。君合幼孤，母苦节，育之，孝养惟
谨。贼至，聚众保沙岸寨，攻围十昼夜不克，说之降，大
骂不从。寨破，被磔。